Burre Burger: Droogtehulp se man met die groot hartŉ Standbeeld moet vir Burre Burger opgerig word, skryf iemand. (Foto: Facebook) ŉ Standbeeld moet vir Burre Burger opgerig word, skryf iemand onlangs in ŉ koerant. Hy moet in Suid-Afrika se geskiedenis as ŉ volksheld verewig word, sê hulle. Dis nie moeilik om te sien hoekom sommige mense die man as ŉ held beskou nie. Hy het sedert Maart 2017, toe hy die eerste vrag droogtehulp georganiseer het, al meer as 900 sulke vragte na boere in nood gestuur. Altesaam 909 vragte om presies te wees, op die dag toe Maroela Media dié onderhoud met hom voer. Hy en sy span ondersteuners is dikwels die laaste bietjie hoop wat ŉ platgeslaande boer oorhet. Die projek “Droogtehulp met Burre Burger” het aanvanklik begin om boere in die droogtegeteisterde Calvinia-distrik te help. Dit het egter blitsig uitgebrei na ander omgewings waar mense ook hulp nodig het. Burger bestuur die projek wat deur die algemene publiek en ondernemings gefinansier word. “Dit is lankal nie meer ŉ droogteprojek nie. Dis ŉ projek van hoop. Ons deel hoop uit,” sê Burger. “Ek sê altyd vir die ouens net landbou kan die land bou. Ons moet in ons boere glo en ons moet ons boere bly help. As ek dit alleen moet doen, dan sal ek dit ook doen. Gelukkig het ek ŉ army van manne agter my in dié stadium. En ons moet net so ŉ treetjie agter die Here stap, dan sal ons die ding reg doen.” Dit is die hartseer toneel wat Burger se span begroet op talle plase waar hulle hulp verleen. (Foto: Facebook) Uit nood ontstaan Die projek het uit nood begin. Nie net die nood van boere wat onder een van die ergste droogtes in jare gebuk gegaan het nie, maar ook van Burger self. In Oktober 2016 worstel Burger met die wêreld. Hy probeer selfmoord pleeg en word in die hospitaal wakker met sy vrou, Bianka, langs sy bed. Sy lewe is op ŉ laagtepunt, maar dis ook ŉ keerpunt. Hy pleit by God om hom te wys hoe hy kan help, en beloof om te gaan waar God hom stuur. Nie lank daarna nie, en die eerste vrag droogtehulpvoer was op die pad. “Om mense te kan help is vir my lekker. Ek drink glad nie meer pille vir depressie nie. Dít is my pille vir depressie.” Burger het al genoeg smart gesien. Wanneer ŉ boer in die moeilikheid beland, hetsy weens die droogte of die afgelope ruk toenemend weens verwoestende brande, word Burger dikwels op sosiale media soos Facebook gemerk en gevra om te help. Soms tot 20 000 keer … Die bankbesonderhede om by te dra word nie aldag so fluks gedeel nie, maar Burger sê daar is altyd uitkoms. “Dis boere wat boere help. En pensioenarisse. Jy sal my nie glo nie, ek kan seker vir jou ŉ 1 000 WhatsApps forward. Soos ŉ tannie wat sê sy woon in Durban – onthou, sy ken my nie, sy vertrou my met haar R50 – en dan sê sy “tannie kan nie vir jou baie gee nie, maar ek kan vir jou R50 gee”. En dan betaal hulle R50 in. En by ŉ bank. Dis eintlik amazing.” Burger sê dié wat nie het nie, bid. Hy sê die oud-Springbokafrigter Peter de Villiers, een van die projek se ambassadeurs, het hom geleer bid – want De Villiers het gesê dis veral wat dié projek gaan nodig hê, skerts Burger. “Dit is lankal nie meer ŉ droogteprojek nie. Dis ŉ projek van hoop,” sê Burre Burger. (Foto: Facebook) Die persoonlike (en finansiële) tol Van bitsigheid en persoonlike aanvalle kan jy Burger boonop min vertel. Hy het al gehoor hoe koop hy strandhuise in Hermanus en Mosselbaai met die geld wat hy kwansuis vir droogtegeteisterde boere insamel. Maar hy laat hom nie van stryk bring nie. “Dis maar kleindorpie-sindroom. ŉ Skindertong is ŉ lelike tong,” sê hy. En hoewel ŉ mens uit sommige van sy sosialemedia-inskrywings kon aflei dat dit hom soms tóg vang, is daar nie ŉ sweempie negatiwiteit wanneer jy met Burger praat nie. “Ons praat nie net nie, ons doen. Ons is nie soos die regering nie. En ja, ons doen die werk wat ek dink ons regering moet doen. Ons regering is daar om ons boere te help, en ons regering, in dié stadium, is eintlik maar ŉ nul op ŉ kontrak as dit kom by (behoorlike hulp aan boere).” Sy vrou en dogters, Beate (6) en Brigitte (2), sien hom maar min, maar hulle staan bankvas agter sy projek. “Ek is heeltyd op die pad, weg van my vrou en kinders, maar dis lekker om die boere te kan help. My bakkie is vier maande oud en het 53 000 km op. Jy kan die som maak,” sê hy. Nog ŉ vrag op pad na desperate boere. (Foto: Facebook) Landwye projekte Burger help die afgelope amper twee jaar boere landwyd – hy sê moeilik nee. In een van die jongste voorvalle het hy sy kontaknetwerk binne ure gemobiliseer om ŉ 70-jarige Noord-Kaapse boer te help nadat dié se plaas afgebrand het. Burger het soveel voorraad bymekaargemaak dat hulle op versoek van die man ook boere op drie buurplase kon help wat onder dieselfde brand deurgeloop het. Ook in die Oos-Kaap, waar boere nou al ŉ hele paar jaar steier onder die droogte, het Burger en sy span al groot verligting gebring. Hulp wat soms die verskil maak in of ŉ boerdery dit oorleef of nie. Die versoeke stroom daagliks in en Burger kan eenvoudig nie oral help nie. Tog nader wildvreemdelinge hom daagliks uit die bloute om hulp aan te bied – van vervoerkontrakteurs tot boere wat ander wil help – dikwels voordat hy nog gevra het. “Dis nie lekker elke dag nie. Maar voor jy te emosioneel raak, of te heavy gestres raak, gee die Here vir ons ŉ antwoord,” sê hy. Man van vele talente Burger, eintlik ŉ sakeman van Vredendal in die Wes-Kaap, is nie net iemand wat ŉ ding kan raakreël nie. Hy skryf gedigte, het pas in sy eerste musiekvideo verskyn, lewer motiveringspraatjies, beoog ŉ televisieprogram en ŉ CD in samewerking met verskeie Suid-Afrikaanse kunstenaars om nóg geld vir boere in te samel. Burger en sy span het die afgelope naweek boonop ŉ uiters suksesvolle fees ten bate van droogteverligting by Migdol in Noordwes aangebied. Hulle het aanvanklik gehoop ŉ paar honderd mense daag op, maar nagenoeg 3 000 mense was uiteindelik daar. Die fees was so suksesvol dat hulle beoog om dit aanstaande jaar weer te hou. “Dis lekker om te kan help. En ek voel as jy vir die Here iets belowe het … ek het vir die Here gesê die dag as Jy vir my sê ek moet ophou, dan sal ek. Maar Hy’t nou nog nie vir my gesê ek moet ophou nie.”